Olümpiamängud tähendavad spordimaailma suursündmust ning kui aastakümneid olime harjunud, et nende telerist nägemiseks tuleb pildikast lülitada ETV lainele, siis lõppenud kümnendil läksid asjad veidi teistmoodi. Järgmise olümpiatsükli (Pekingi talimängud 2022, Pariisi suveolümpia 2024) ülekandeõigused Eestis on veel lahtised, aga ilmselt naasevad mängud rahvusringhäälingu rüppe.
Millisest kanalist näeb Eesti rahvas aasta pärast toimuvaid olümpiamänge?
Ülekandeõigusi müüakse ühes nelja-aastases olümpiatsüklis (tali- ja suvemängud) paketina. 2018. aasta Pyeongchangi tali- ja 2020. aasta Tokyo suveolümpia (mis lükati edasi tänavu suvele) läks esimest korda ERRi käest täielikult ära, õigused omandas Eesti Meedia (praegune Postimees Grupp).
Erakanalite soov liikuda olümpia mängumaale tekkis juba varem. TV3 omandaski 2014. aasta Sotši taliolümpia iluuisutamis- ja 2016. aasta Rio de Janeiro suveolümpia kergejõustikuvõistluste näitamise õigused.